CELEX: 
Language: lv
Date: 2020-10-14 00:00:00
Title: KOMISIJAS DELEĢĒTĀ REGULA (ES) …/.. ar ko papildina Eiropas Parlamenta un Padomes Direktīvu (ES) 2010/31, izveidojot neobligātu vienotu Eiropas Savienības shēmu ēku viedgatavības vērtēšanai

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Paziņojumā par Eiropas zaļo kursu
                  1
                uzsvērts, ka ēku renovācijai ir svarīga nozīme klimatneitralitātes sasniegšanā līdz 2050. gadam. Tajā izsludināta jauna “renovācijas viļņa” iniciatīva, kuras mērķis ir uzlabot ES ēku energosniegumu jeb energoefektivitāti. Renovācijas vilnis būs viena no ES pamatiniciatīvām ēku sektorā, būtisks rīks, ko izmantot, pārkārtojoties uz tīru enerģiju un cīnoties ar klimata pārmaiņām un to ietekmi. Tā dos papildu impulsu ES ēku energosnieguma rīcībpolitiskā satvara īstenošanai. 
            
            
               Ēku energoefektivitātes direktīva (ĒEED)
                  2
                ir ES galvenais juridiskais instruments, ar ko tiek veicināts optimāls ēku energosniegums
                  3
               . Tās mērķis ir uzlabot ES dzīvojamo un nedzīvojamo ēku energosniegumu, ņemot vērā tādus parametrus kā āra klimats un vietējie laikapstākļi, iekštelpu klimatam izvirzītās prasības un izmaksefektivitāte.
            
            
               2018. gadā tīras enerģijas paketes
                  4
                ietvaros ĒEED tika grozīta trīs galveno iemeslu dēļ:
            
            
               (1)veicināt esošā ēku fonda renovāciju, proti, nospraust ilgtermiņa ēku renovācijas stratēģijas, tostarp piesaistīt finansējumu un izstrādāt skaidru redzējumu par dekarbonizētu ēku fondu līdz 2050. gadam;
            
            
               (2)modernizēt direktīvu, proti, sekmēt informācijas un sakaru tehnoloģiju (IST) un citu viedo tehnoloģiju izmantošanu, lai nodrošinātu ēku efektīvu funkcionēšanu; un
            
            
               (3)optimizēt noteikumus gadījumos, kad izrādījies, ka tie nav devuši gaidītos rezultātus.
            
            
               ĒEED modernizēšana nolūkā sekmēt viedo tehnoloģiju izmantošanu ēkās (sk. 2. punktu) nozīmē, ka ir jāievieš ēku viedgatavības indikators (VGI).
            
            
               VGI dos lietotājiem iespēju novērtēt ēku viedgatavību, t. i., to, kādā mērā ēkas (vai ēku daļas) spēj savu funkcionēšanu pielāgot iemītnieku vajadzībām, optimizēt energoefektivitāti un kopējo sniegumu ekspluatācijas fāzē
                  5
                un pielāgoties signāliem no energotīkla (enerģētiskā elastība). VGI veicinās ēku īpašnieku un iedzīvotāju izpratni par ēku automatizācijas un ēku inženiertehnisko sistēmu elektroniskā monitoringa nozīmi. Tas arī dos pārliecību par to, ka ar jaunajām un uzlabotajām funkcijām var ietaupīt izmaksas un enerģiju.
            
            
               VGI uzdevums ir sekmēt ēku digitalizāciju un modernizāciju. Tas papildina un ir saskanīgs ar citiem rīcībpolitikas instrumentiem un iniciatīvām, kuru mērķis ir uzlabot ēku energoefektivitāti, jo īpaši renovācijas viļņa iniciatīvu.
            
            
               Saskaņā ar ĒEED (8. panta 10. un 11. punkts un IA pielikums) VGI tiks izveidots kā “fakultatīva vienota Savienības sistēma” (t. i., dalībvalstīm nebūs obligāti izmantot šo shēmu, lai novērtētu ēku viedgatavību). Tiks pieņemts deleģētais akts, ar ko izveido shēmu un nosaka VGI definīciju un aprēķināšanas metodiku, un īstenošanas akts, kurā tiks detalizēti izklāstīta shēmas īstenošanas tehniskā kārtība.
            
            
               Šī deleģētā regula ir pirmais no šiem diviem VGI aktiem, un ar to tiek izveidots un definēts VGI un noteikta tā aprēķināšanas metodika saskaņā ar ĒEED 8. panta 10. punktu.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Lēmums modernizēt ĒEED tā, lai tajā būtu labāk ņemtas vērā IST un viedtehnoloģiju iespējas, proti, ieviest viedgatavības indikatoru, ir pamatīgi iztirzāts apspriešanas procesā. Apspriešana bija būtisks posms ĒEED grozīšanas priekšlikuma sagatavošanā
                  6
               . Priekšlikumam pievienotais ietekmes novērtējums
                  7
                parādīja, ka direktīvas modernizēšanai ierosinātajiem pasākumiem būtu būtiska ietekme, jo īpaši uz enerģijas ietaupījumiem.
            
            
               Notika plaša apspriešanās ar ieinteresētajām personām nolūkā sagatavot VGI aktus
                  8
               . Piemēram, sagatavojot pirmo tehnisko pētījumu par VGI (no 2017. gada marta līdz 2018. gada augustam), tika sarīkotas trīs ieinteresēto personu plenārsēdes
                  9
               , tāpat notika sistemātiskas apspriedes ar ieinteresētajām personām par pētījuma tehniskajiem ziņojumiem. Otrais tehniskais pētījums tika uzsākts 2018. gada decembrī; tā gaitā notika vēl divas ieinteresēto personu plenārsēdes, trīs īpašas ieinteresēto personu darba grupas izdeva ieteikumus pētījuma konsorcijam un Komisijai, un norisinājās rakstveida apspriedes par pētījuma tehniskajiem ziņojumiem. Šo teju trīs gadus ilgo plašo apspriešanās procesu papildināja tiešsaistes apspriešanās
                  10
               , kurā tika apkopotas detalizētas atsauksmes no vairāk nekā 90 respondentiem par ierosinātā VGI tiesiskā regulējuma nozīmīgākajiem aspektiem.
            
            
               Par VGI tiesību aktiem apspriedās arī ar dalībvalstīm. Atsauksmes par šo deleģēto regulu sniedza ad-hoc ekspertu grupa (ĒEED ekspertu grupa), savukārt par īstenošanas regulu atzinumu deva Ēku energoefektivitātes komiteja.
            
            
               Saskaņā ar labāka regulējuma principiem
                  11
                no 2020. gada 18. jūnijam līdz 2020. gada 16. jūlijam varēja ievākt papildu atsauksmes no iedzīvotājiem un ieinteresētajām personām. Tika saņemts 21 komentārs no uzņēmumiem/uzņēmumu apvienībām (no kuriem 17 bija MVU), divi komentāri no ES iedzīvotājiem un viens komentārs no publiskās pārvaldes iestādes (attiecīgi 88 %, 8 % un 4 % no atsauksmēm). Respondenti bija no Beļģijas (13), Francijas (3), Itālijas (3), Austrijas (1), Čehijas (1), Dānijas (1), Vācijas (1) un Spānijas (1). 
            
            
               Saņemtās atsauksmes kopumā atbalsta VGI izveidi. Komentāros izskan dažas vispārīga rakstura bažas, kas tiešāk saistītas ar Ēku energoefektivitātes direktīvu kā juridisko pamatu, piemēram, par shēmas neobligātumu (ierosinājumi, ka VGI jābūt obligātiem) vai ar dalībvalstu rīcības brīvību (norādīts, ka shēma būtu konsekventi jāīsteno visā ES un ka dalībvalstu potenciāli ieviestajiem pielāgojumiem ir jābūt pārredzamiem). 
            
         
         
            
               Dažos komentāros ierosināts lielāku uzsvaru likt uz dažiem VGI aspektiem, jo īpaši sadarbspēju, vai sniegti daži specifiski ierosinājumi, kā atjaunināt metodoloģiju. Vairākos komentāros ierosināts padarīt skaidrāku VGI sertifikātu saturu, jo īpaši saistībā ar ieteikumiem, kurus var iekļaut šajos sertifikātos. Vēl citi komentāri attiecas uz to, kā VGI satvaram vajadzētu attīstīties nākotnē. 
            
            
               Vairāki no šiem komentāriem attiecas uz Komisijas pienākumiem saistībā ar VGI izstrādi, un tiks ņemti vērā, ja nākotnē ĒEED tiks pārskatīta. Uz citiem komentāriem vērsīs dalībvalstu uzmanību, kad tās apsvērs shēmas īstenošanu, un tos ņems vērā, sekojot līdzi VGI īstenošanai nacionālā vai reģionālā līmenī.
            
            
               Saskaņā ar Regulas (ES) 2018/1725 42. panta 1. punktu Eiropas Komisija par šo deleģēto regulu un saistīto īstenošanas aktu, kurā detalizēti izklāstīta VGI shēmas īstenošanas tehniskā kārtība, apspriedās ar Eiropas Datu aizsardzības uzraudzītāju (EDAU). No EDAU saņemtās atsauksmes atgādināja par nepieciešamību energoviedo ēku un mājokļu kontekstā nodrošināt persondatu aizsardzību augstā līmenī, un tajās tika atzinīgi novērtēti tie VGI aktu noteikumi, kas izceļ šo aspektu (piemēram, atsauces uz kiberdrošību un datu aizsardzības riskiem un noteikumi par informācijas par kiberdrošību un datu aizsardzību ietveršanu viedgatavības indikatorā).
            
            
               3.DELEĢĒTĀ AKTA JURIDISKIE ASPEKTI
            
            
               Saskaņā ar ĒEED 8. panta 10. punktu ar šo deleģēto regulu tiks izveidota viedgatavības indikatora shēma, noteikta VGI definīcija un VGI aprēķināšanas metodika. Regulā ir 11. panti. Tajos izklāstīts priekšmets un darbības joma, terminu definīcijas, VGI definīcija, VGI aprēķināšanas metodika (kas ir sīkāk apskatīta regulas pielikumos), viedgatavības vērtēšanas pieeja, papildu informācija par shēmas neobligāto raksturu un VGI saturs. Tāpat ir paredzētas prasības par viedgatavības novērtēšanu atbildīgajiem ekspertiem un neatkarīgām kontroles sistēmām.
            
            
               KOMISIJAS DELEĢĒTĀ REGULA (ES) …/..
            
            
               (14.10.2020),
            
            
               ar ko papildina Eiropas Parlamenta un Padomes Direktīvu (ES) 2010/31, izveidojot neobligātu vienotu Eiropas Savienības shēmu ēku viedgatavības vērtēšanai
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Direktīvu 2010/31/EK (2010. gada 19. maijs) par ēku energoefektivitāti
                  12
                un jo īpaši tās 8. panta 10. punktu,
            
            
               tā kā:
            
            
               (1)Ēku energoefektivitātes jomā 2030. gadam izvirzīto energoefektivitātes mērķrādītāju kontekstā galvenie tiesību akti ir Eiropas Parlamenta un Padomes Direktīva 2010/31/ES, kā arī Eiropas Parlamenta un Padomes Direktīva 2009/125/EK, ar ko izveido sistēmu, lai noteiktu ekodizaina prasības ar enerģiju saistītiem ražojumiem
                  13
               , un Eiropas Parlamenta un Padomes Regula (ES) 2017/1369 (2017. gada 4. jūlijs), ar ko izveido energomarķējuma satvaru
                  14
               . Direktīvai 2010/31/ES ir divi savstarpēji papildinoši mērķi — līdz 2050. gadam panākt straujāku esošo ēku renovāciju un atbalstīt visu ēku modernizāciju, izmantojot viedtehnoloģijas, piemēram, mākslīgo intelektu vai mākoņpakalpojumus, un izveidojot ciešāku saikni ar tīro mobilitāti.
            
            
               (2)Lai būtu iespējams Savienībā konsekventi un pārredzami novērtēt ēku viedgatavību, būtu jāparedz viedgatavības indikatora vienota definīcija un vienota tā aprēķināšanas metodika.
            
            
               (3)Lai nodrošinātu viedgatavības rādītāju shēmas pieņemamību, izmantojamību un saskanīgumu, Komisija sadarbībā ar plašu ieinteresēto personu loku un saziņā ar dalībvalstīm ir izstrādājusi metodiku ēku viedgatavības vērtēšanai saskaņā ar Direktīvas 2010/31/ES 8. panta 10. punktu un IA pielikumu.
            
            
               (4)Šī ēku viedgatavības vērtēšanas metodika nodrošina, ka ēku viedgatavība visā ES tiek novērtēta samērā saskanīgi un salīdzināmi, taču tajā pašā laikā metodika ir pietiekami elastīga, lai aprēķinu varētu pielāgot konkrētiem apstākļiem.
            
            
               (5)Būtu jāizveido pienācīgi viedgatavības indikatora shēmas īstenošanas kontroles mehānismi.
            
            
               (6)Attiecīgā gadījumā vajadzētu būt iespējai arī ēkas īpašniekam, apsaimniekotājam vai jebkurai citai ar ēku saistītai ieinteresētajai personai veikt viedgatavības pašnovērtējumu, izmantojot brīvi pieejamus norādījumus un rīkus.
            
            
               (7)Lai izvairītos no divkāršiem pūliņiem un izmaksām, kas rastos, paralēli īstenojot viedgatavības indikatora shēmu un pastāvošās obligātās shēmas, ēku viedgatavības novērtēšanas metodikai vajadzētu būt tādai, lai dalībvalstis, ja tās to vēlas, varētu sasaistīt vai integrēt viedgatavības indikatora shēmu ar nacionālajām energoefektivitātes sertifikācijas shēmām un citām shēmām, kas izveidotas saskaņā ar Direktīvu 2010/31/ES.
            
         
         
            
               (8)Viedgatavības indikators būtu jāizstrādā tā, lai tas atspoguļotu ēku un to sistēmu viedgatavību, un tam vajadzētu papildināt, nevis aizstāt rīkus, ar ko novērtē citus ēku aspektus, piemēram, energoefektivitāti vai ilgtspēju.
            
            
               (9)Viedgatavības indikatoram nevajadzētu būt ēku energoefektivitātes rādītājam. Ēku īpašnieki būtu jāinformē par to, ka viedgatavība, ko atspoguļo viedgatavības indikators, nav tas pats, kas ēkas energoefektivitāte, ko atspoguļo energoefektivitātes sertifikāts, tāpēc šie jautājumi ir jārisina ar atšķirīgiem pasākumiem, lai gan viedgatavībai vajadzētu palīdzēt uzlabot arī energoefektivitāti.
            
            
               (10)Ieguvumi patērētājiem, ēku lietotājiem un īpašniekiem ir vēl lielāki tad, ja pieejamos ēku novērtēšanas rīkus izmanto kopā, tā nodrošinot, ka patērētāji, ēku lietotāji un īpašnieki gūst visaptverošu izpratni par savām ēkām un par to, kā uzlabot ēku sniegumu kopumā.
            
            
               (11)Viedgatavības indikators būtu izmantojams gan esošām ēkām, gan jaunu ēku projektiem. Lai atvieglotu viedgatavības atzīmju aprēķināšanu, vajadzētu atļaut izmantot ēku digitālos modeļus, tostarp ēku informācijas modeļus vai digitālos dvīņus.
            
            
               (12)Vajadzētu paredzēt, ka viedgatavības indikatora aprēķināšanas sistēmu var izmantot attiecībā uz visa veida ēkām un ēkas daļām, uz ko attiecas Direktīva 2010/31/ES.
            
            
               (13)Viedgatavības indikatoram vajadzētu būt tādam, kas izceļ papildu priekšrocības, ko ēku īpašniekiem un lietotājiem sniedz modernas viedtehnoloģijas, piemēram, tādos aspektos kā ietaupītā enerģija vai gatavība klimata pārmaiņām, vai lielāka iekļāvība un piekļūstamība, komforts un labjutība.
            
            
               (14)Viedgatavības indikatora shēmas ietvaros ēku vai ēku daļu viedgatavība būtu jānovērtē kvalificētiem vai akreditētiem ekspertiem nolūkā izsniegt viedgatavības indikatora sertifikātu.
            
            
               (15)Ja dalībvalstis to uzskata par lietderīgu, par kompetentiem novērtēt ēku vai ēkas daļu viedgatavību var uzskatīt arī ekspertus, kas akreditēti ēku energoefektivitātes sertificēšanai vai apsildes, gaisa kondicionēšanas un kombinētās apsildes vai gaisa kondicionēšanas un ventilācijas sistēmu inspicēšanai saskaņā ar Direktīvu 2010/31/ES, vai ekspertus, kas akreditēti energoauditu veikšanai saskaņā ar Eiropas Parlamenta un Padomes Direktīvu 2012/27/ES (2012. gada 25. oktobris) par energoefektivitāti
                  15
               .
            
            
               (16)Augošā ēku digitalizācija un savienojamība palielina kiberdrošības un datu aizsardzības riskus un padara ēkas un to sistēmas neaizsargātākas pret kiberdraudiem un personas datu ļaunprātīgu izmantošanu. Saskaņā ar Regulas (ES) Nr. 2018/1725 42. panta 1. punktu ir notika apspriešanās ar Eiropas Datu aizsardzības uzraudzītāju. Viedgatavības indikatoram vajadzētu palīdzēt informēt ēku īpašniekus un lietotājus par šiem riskiem.
            
            
               IR PIEŅĒMUSI ŠO REGULU.
            
            
               1. pants 
               Priekšmets un piemērošanas joma
            
            
               Ar šo regulu tiek izveidota neobligāta vienota Savienības shēma ēku viedgatavības vērtēšanai, proti, tiek definēts viedgatavības indikators un noteikta vienota tā aprēķināšanas metodika. Šī metodika paredz aprēķināt ēku vai ēkas daļu viedgatavības atzīmi un pēc šīs atzīmes novērtēt ēku vai ēkas daļu viedgatavību.
            
            
               2. pants 
               Definīcijas
            
            
               Šajā regulā piemēro šādas definīcijas:
            
            
               (1)“viedgatavības indikators” ir indikators, kas informē par ēkas vai ēkas daļas viedgatavības vērtējumu saskaņā ar Direktīvas 2010/31/ES 8. panta 10. punktu;
            
            
               (2)“viedgatavības indikatora shēma” ir ēku viedgatavības sertificēšanas sistēma;
            
            
               (3)“ekonomikas dalībnieks” ir fiziska vai juridiska persona, kurai pieder ēka dalībvalsts teritorijā, vai fiziska vai juridiska persona, kurai pieder ēkas daļa dalībvalsts teritorijā vai kura šo ēkas daļu izmanto, un kura vēlas saņemt šīs ēkas vai ēkas daļas viedgatavības indikatora sertifikātu;
            
            
               (4)“viedgatavības vērtēšana” ir ēkas vai ēkas daļas novērtēšana saskaņā ar šajā regulā izklāstīto metodiku;
            
            
               (5)“viedgatavības atzīme” ir atzīme, ko ēka vai ēkas daļa saņēmusi viedgatavības vērtēšanas procesā;
            
            
               (6)“sistēma” ir ēkā sastopama sistēma, kas ir relevanta Direktīvā 2010/31/ES noteiktajam viedgatavības vērtējuma tvērumam, tostarp, bet ne tikai, Direktīvas 2010/31/ES 2. pantā definētās ēkas inženiertehniskās sistēmas;
            
         
         
            
               (7)“viedgatavības būtiskā funkcionalitāte” ir viena no trim svarīgajām funkcijām, kas minētas Direktīvas 2010/31/ES IA pielikuma 2. punktā;
            
            
               (8)“ietekmes kritērijs” ir būtiska ietekme, ko paredzēts sasniegt ar viedgataviem pakalpojumiem, kā izklāstīts šajā regulā;
            
            
               (9)“tehniskā sfēra” ir viedgatavu pakalpojumu kopums, kas kopā veido integrētu un saistīgu daļu no pakalpojumiem, kas sagaidāmi no ēkas vai ēkas daļas, piemēram, apsildes;
            
            
               (10)“savienojamība” ir sistēmu spēja savstarpēji apmainīties ar datiem un ēkas vai ēkas daļas spēja apmainīties ar datiem ar energotīklu un saistītām entītijām (piemēram, agregatoriem), vai citām ēkām;
            
            
               (11)“sadarbspēja” ir sistēmas spēja, apmainoties ar informāciju un datiem, sadarboties kopīgas vajadzības labā, un tās pamatā ir kopīgi pieņemti standarti;
            
            
               (12)“kiberdrošība” ir darbības, kas jāveic, lai aizsargātu tīklu un informācijas sistēmas, to lietotājus un citas personas, kuras skar kiberdraudi;
            
            
               (13)“viedgatava tehnoloģija” ir viena vai vairāku viedgatavu pakalpojumu tehnoloģiskais iespējotājs;
            
            
               (14)“viedgatavs pakalpojums” ir funkcija vai funkciju kopums, ko nodrošina viens vai vairāki tehniskie komponenti vai sistēmas. Viedgatavs pakalpojums izmanto viedgatavas tehnoloģijas un tās organizē augstākā funkcionalitātes līmenī;
            
            
               (15)“viedgatavības indikatora sertifikāts” ir dalībvalsts vai dalībvalsts ieceltas juridiskas personas atzīts sertifikāts, kurā norādīta ēkas vai ēkas daļas viedgatavība, kas aprēķināta pēc šajā regulā izklāstītās metodikas;
            
            
               (16)“funkcionalitātes līmenis” ir viedgatava pakalpojuma viedgatavības līmenis;
            
            
               (17)“svēruma faktors” ir parametrs, ko izmanto viedgatavības indikatora aprēķināšanā un ar ko izsaka attiecīgās tehniskās sfēras vai ietekmes kritērija svaru šajā aprēķinā;
            
            
               (18)“ventilācija” ir process, ar kuru pārvalda svaiga gaisa plūsmas ātrumus, lai uzturētu un uzlabotu iekštelpu gaisa kvalitāti atbilstoši piemērojamām prasībām;
            
            
               (19)“energobilance” ir pieeja, kas nozīmē, ka atsevišķus svēruma faktorus var pielāgot atkarībā no klimata zonas, kurā atrodas ēka.
            
            
               3. pants 
               Viedgatavības indikators
            
            
               1.Viedgatavības indikators ļauj novērtēt ēkas un ēkas daļu viedgatavību un par to informēt ekonomikas dalībniekus un citas ieinteresētās personas, jo īpaši plānotājus un ēku apsaimniekotājus.
            
            
               2.Viedgatavības indikators ļauj novērtēt ēkas vai ēkas daļas spēju pielāgot funkcionēšanu iemītnieka un energotīkla vajadzībām un uzlabot tās energoefektivitāti un kopējo sniegumu ekspluatācijas fāzē. Viedgatavības indikators aptver elementus, kas saistīti ar lielākiem energoietaupījumiem, salīdzinošo vērtēšanu un elastību, uzlabotu funkcionalitāti un iespējām, ko sniedz starpsavienotākas un intelektiskākas ierīces.
            
            
               3.Viedgatavības indikators ataino ēkas vai ēkas daļas viedgatavības novērtējumu un vairākas viedgatavības atzīmes, kas atspoguļo ēku, ēkas daļu un sistēmu viedgatavību, ko nosaka atkarībā no iepriekšdefinētām būtiskajām funkcionalitātēm, ietekmes kritērijiem un tehniskajām sfērām.
            
            
               4.Viedgatavības indikators, ja iespējams, ietver papildu informāciju par ēkas iekļāvību un savienojamību, par sistēmu sadarbspēju un kiberdrošību un par datu aizsardzību.
            
            
               4. pants 
               Viedgatavības indikatora aprēķināšanas metodika
            
            
               1.Viedgatavības indikatora aprēķināšanas metodikas pamatā ir novērtējums par ēkā vai ēkas daļā jau esošiem vai projektēšanas posmā ieplānotiem viedgataviem pakalpojumiem un par viedgatavām ierīcēm, kas uzskatāmas par šai ēkai vai ēkas daļai relevantām.
            
         
         
            
               2.Viedgatavības atzīmes aprēķina saskaņā ar Savienības vienoto metodoloģiju, kas izklāstīta I līdz VI pielikumā.
            
            
               3.Šīs regulas I līdz VI pielikumā izklāstīto standarta aprēķina metodiku var pielāgot saskaņā ar VII pielikumu, jo īpaši sasaistot to ar energoefektivitātes aprēķiniem, ko veic energoefektivitātes sertificēšanas ietvaros.
            
            
               4.Viedgatavības indikatora aprēķināšanas metodiku izmanto saskaņā ar šajā regulā paredzētajiem nosacījumiem, jo īpaši attiecībā uz ekspertu kvalifikāciju.
            
            
               5. pants 
               Viedgatavības novērtējums
            
            
               Ēkas vai ēkas daļas viedgatavības novērtējuma pamatā ir ēkas vai ēkas daļas viedgatavības atzīmes, kas aprēķinātas saskaņā ar VIII pielikumu.
            
            
               6. pants 
               Shēmas neobligātums
            
            
               1.Viedgatavības indikatora shēma ir neobligāta vienota Savienības shēma.
            
            
               2.Dalībvalstis var izlemt, vai savā teritorijā vai tās daļās ieviest viedgatavības indikatoru. Tās var arī izvēlēties īstenot shēmu tikai attiecībā uz konkrētām ēku kategorijām.
            
            
               3.Dalībvalstis, kas īsteno viedgatavības indikatora shēmu, var izvēlēties, vai shēmas piemērošana tās teritorijā esošām ēkām vai ēkas daļām ir brīvprātīga vai obligāta.
            
            
               4.Dalībvalstis, kas nolēmušas savā teritorijā vai tās daļās ieviest viedgatavības indikatora shēmu, pirms shēmas īstenošanas par to paziņo Komisijai.
            
            
               5.Dalībvalstis var nolemt shēmas īstenošanu grozīt, pielāgot vai izbeigt jebkurā brīdī un bez jebkāda pamatojuma. Par šādu lēmumu tās paziņo Komisijai.
            
            
               7. pants 
               Viedgatavības indikatora sertifikāts
            
            
               1.Par ēkas vai ēkas daļas viedgatavības indikatoru ekonomikas dalībniekiem un citām ieinteresētajām personām paziņo, izdodot sertifikātu.
            
            
               2.Viedgatavības indikatora sertifikātā iekļauj IX pielikumā norādīto informāciju.
            
            
               8. pants 
               Viedgatavības indikatora eksperti
            
            
               1.Dalībvalstis, kas nolemj ieviest viedgatavības indikatoru, nodrošina, ka ēkas vai ēkas daļas viedgatavību novērtē kvalificēti vai akreditēti eksperti nolūkā izdot viedgatavības sertifikātu. Eksperti var būt pašnodarbinātie vai būt nodarbināti publiskās struktūrās vai privātos uzņēmumos.
            
            
               2.Dalībvalstis, kas nolemj īstenot viedgatavības indikatora shēmu, nosaka viedgatavības indikatora ekspertu kvalifikācijas vai akreditācijas prasības un nodrošina, ka šajās prasībās ietilpst arī kompetences kritēriji, tostarp IST jomā.
            
            
               9. pants 
               Viedgatavības indikatora shēmas kontroles sistēma
            
            
               1.Dalībvalstis, kas nolemj īstenot viedgatavības indikatora shēmu, izveido viedgatavības indikatora sertifikātu neatkarīgu kontroles sistēmu. Attiecīgā gadījumā minētās dalībvalstis var izmantot jau pastāvošas neatkarīgas kontroles sistēmas, piemēram, tās, kas attiecas uz energoefektivitātes sertifikācijas shēmām.
            
            
               2.Neatkarīgā kontroles sistēma nodrošina dalībvalsts teritorijā izdoto viedgatavības indikatora sertifikātu derīgumu.
            
         
         
            
               10. pants 
               Pārskatīšana
            
            
               Komisija pēc apspriešanās ar Direktīvas 2010/31/ES 23. pantā minētajiem ekspertiem var attiecīgā gadījumā līdz 2026. gada 1. janvārim šo regulu pārskatīt un vajadzības gadījumā izteikt priekšlikumus.
            
            
               11. pants 
               Stāšanās spēkā
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 14.10.2020
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        
                  https://ec.europa.eu/info/publications/communication-european-green-deal_en
                   
               
               
                  
                     (2)
                  
                        Eiropas Parlamenta un Padomes Direktīva 2010/31/ES (2010. gada 19. maijs) par ēku energoefektivitāti (OV L 153, 18.6.2010., 13.–35. lpp.)
               
               
                  
                     (3)
                  
                        Šajā dokumentā apzīmējumi “energosniegums” un “energoefektivitāte” visos gadījumos jāsaprot ĒEED 2. panta nozīmē.
               
               
                  
                     (4)
                  
                        
                  https://ec.europa.eu/energy/topics/energy-strategy/clean-energy-all-europeans_en
                   
               
               
                  
                     (5)
                  
                        “kopējais sniegums ekspluatācijas fāzē” attiecas uz tiem ēkas snieguma aspektiem, kurus iespējams uzlabot ar VGI, saskaņā ar ĒEED 8. panta 10. punktu un IA pielikumu, tostarp šādiem: energoefektivitāte (ĒEED nozīmē), pielāgošanās iemītnieku vajadzībām (piemēram, saistībā ar iekštelpu klimatiskajiem apstākļiem) un enerģētiskā elastība. Atbilstīgi ĒEED darbības jomai VGI ir instruments, kas koncentrējas uz ēku sniegumu ekspluatācijas fāzē, proti, tas nozīmē, ka VGI neskar citus aspektus, kas ir relevanti ēkas kopējam sniegumam visā kalpošanas ciklā, piemēram, materiālefektivitāti.
               
               
                  
                     (6)
                  
                        Sk. paskaidrojuma rakstu priekšlikumā Eiropas Parlamenta un Padomes direktīvai, ar ko groza Direktīvu 2010/31/ES par ēku energoefektivitāti, COM(2016) 765 final.
               
               
                  
                     (7)
                  
                        Komisijas dienestu darba dokuments “Ietekmes novērtējums, kas pievienots priekšlikumam Eiropas Parlamenta un Padomes direktīvai, ar ko groza Direktīvu 2010/31/ES par ēku energoefektivitāti”, SWD(2016) 414 final.
               
               
                  
                     (8)
                  
                        Šajās apspriedēs iesaistījās plašs ieinteresēto personu loks (aptuveni 600 reģistrētu ieinteresēto personu), kas pārstāv visdažādākos sektorus: būvnieki, ēku apsaimniekotāji, ēku inženiertehnisko sistēmu piegādātāji, arhitekti, inženieri, IST uzņēmumi, akadēmisko aprindu pārstāvji, NVO, dalībvalstu aģentūras un pārvaldes iestādes.
               
               
                  
                     (9)
                  
                        Katrā ieinteresēto personu apspriedē piedalījās 80-120 dalībnieki, turklāt daudzi citi notiekošajam sekoja līdzi straumēšanai tīmeklī.
               
               
                  
                     (10)
                  
                        
                  https://ec.europa.eu/energy/consultations/consultation-establishment-smart-readiness-indicator-buildings_en?redir=1
                   
               
               
                  
                     (11)
                  
                        https://ec.europa.eu/info/law/law-making-process/planning-and-proposing-law/better-regulation-why-and-how_lv
               
               
                  
                     (12)
                  
                        OV L 153, 18.6.2010., 13.–35. lpp.
               
               
                  
                     (13)
                  
                        OV L 285, 31.10.2009., 10.–35. lpp.
               
               
                  
                     (14)
                  
                        OV L 198, 28.7.2017., 1.-23. lpp.
               
               
                  
                     (15)
                  
                        OV L 315, 14.11.2012., 1.-56. lpp.
               
            
      
    ---documentbreak--- 
      
         
         
            
               I PIELIKUMS 
                  Viedgatavības atzīmju aprēķināšana
            
            
               1.Ēkas vai ēkas daļas viedgatavības indikators atspoguļo ēkas vai ēkas daļas spēju pielāgot savu funkcionēšanu iemītnieka un energotīkla vajadzībām un uzlabot tās energoefektivitāti un kopējo sniegumu ekspluatācijas fāzē.
            
            
               2.Ēkas vai ēkas daļas viedgatavību nosaka, novērtējot ēkā vai ēkas daļā esošos vai plānotos, vai tai relevantos viedgatavības pakalpojumus un to funkcionalitātes līmeni.
            
            
               3.Ēkas vai ēkas daļas viedgatavību izsaka ar vērtējumu, ko atvedina no kopējās viedgatavības atzīmes, kuru izsaka procentos un kura atspoguļo attiecību starp ēkas vai ēkas daļas faktisko viedgatavību un teorētiski iespējamo maksimālo viedgatavību.
            
            
               4.Viedgatavības atzīmes aprēķina, pamatojoties uz iepriekšdefinētiem svēruma faktoriem saskaņā ar III, V un VII pielikumu; šo faktoru vērtība var būt atkarīga no klimatiskajiem apstākļiem un citiem relevantiem aspektiem, piemēram, ēkas tipa.
            
            
               5.Metodika arī paredz, ka ēkas vai ēkas daļas viedgatavības izteikšanā var izmantot dezagregētas viedgatavības atzīmes, ko izsaka procentos. Dezagregētās atzīmes var izteikt viedgatavību vienā vai vairākos šādos aspektos:
            
            
               (a)trīs viedgatavības būtiskās funkcionalitātes, kas minētas Direktīvas 2010/31/ES Ia pielikuma 2. punktā:
            
            
               (1)energosniegums (energoefektivitāte) un funkcionēšana,
            
            
               (2)reaģēšana uz iemītnieku vajadzībām un
            
            
               (3)enerģētiskā elastība, tostarp ēkas vai ēkas daļas spēja nodrošināt līdzdalību pieprasījumreakcijā;
            
            
               (b)šīs regulas II pielikumā definētie viedgatavības ietekmes kritēriji;
            
            
               (c)šīs regulas IV pielikumā definētās viedgatavības tehniskās sfēras.
            
            
               6.Ēkas vai ēkas daļas viedgatavības atzīmes aprēķina, novērtējot ēkā vai ēkas daļā jau esošus vai projektēšanas posmā ieplānotus viedgatavus pakalpojumus un to funkcionalitātes līmeni. Novērtējuma mērķis ir ar pietiekamu ticamību noteikt, kādi pakalpojumi jau ir pieejami vai ir ieplānoti un kāds ir katra pakalpojuma funkcionalitātes līmenis. Šai vajadzībai var izmantot ēku digitālos modeļus, tostarp ēku informācijas modeļus vai digitālos dvīņus, ja tie ir pieejami. Viedgatavie pakalpojumi, kas var būt pieejami ēkā, ir uzskaitīti VI pielikumā minētajā iepriekšdefinēto viedgatavo pakalpojumu katalogā un ir sakārtoti pa iepriekšdefinētām tehniskajām sfērām, kā izklāstīts IV pielikumā.
            
            
               7.Viedgatavības atzīmju aprēķināšana notiek saskaņā ar šādu protokolu:
            
            
               (a)saskaņā ar šīs regulas VI pielikumā minēto viedgatavo pakalpojumu katalogu attiecībā uz katru šīs regulas IV pielikumā norādīto tehnisko sfēru novērtē, kādi viedgatavības pakalpojumi ir pieejami, un saskaņā ar viedgatavo pakalpojumu katalogu novērtē katra šā pakalpojuma funkcionalitātes līmeni; 
            
            
               (b)saskaņā ar viedgatavo pakalpojumu katalogu attiecībā uz katru II pielikumā uzskaitīto viedgatavības ietekmes kritēriju katras tehniskās sfēras atzīmi I(d,ic) nosaka pēc formulas 
            
            
               
                  
            
            
               kur:
            
            
               (1)d ir attiecīgās tehniskās sfēras skaitlis,
            
         
         
            
               (2)ic ir attiecīgā ietekmes kritērija skaitlis,
            
            
               (3)Nd kopējais pakalpojumu skaits tehniskajā sfērā d,
            
            
               (4)Si,d ir pakalpojums i tehniskajā sfērā d,
            
            
               (5)FL(Si,d) ir ēkā vai ēkas daļā pieejamā pakalpojuma Si,d funkcionalitātes līmenis,
            
            
               (6)Iic(FL(Si,d)) ir pakalpojuma Si,d atzīme attiecībā uz ietekmes kritērija skaitli ic atkarībā no pakalpojuma funkcionalitātes līmeņa;
            
            
               (c)saskaņā ar viedgatavo pakalpojumu katalogu katras tehniskās sfēras katra ietekmes kritērija atzīmi Imax(d,ic) nosaka pēc formulas
            
            
               
                  
            
            
               kur:
            
            
               (1)FLmax(Si,d) ir augstākais funkcionalitātes līmenis, kas pakalpojumam Si,d varētu būt saskaņā ar viedgatavo pakalpojumu katalogu,
            
            
               (2)Iic(FLmax(Si,d)) ir pakalpojuma Si,d atzīme par tā augstāko funkcionalitātes līmeni, kas nozīmē, ka tā ir pakalpojuma Si,d maksimālā atzīme par ietekmes kritērija skaitli ic;
            
            
               (d)viedgatavības atzīmi SRic, ko izsaka procentos attiecībā uz katru ietekmes kritēriju, nosaka, izmantojot V pielikumā uzskaitītos svēruma faktorus, pēc formulas
            
            
               
                  
            
            
               kur:
            
            
               (1)d ir attiecīgās tehniskās sfēras skaitlis,
            
            
               (2)N ir kopējais tehnisko sfēru skaits (saskaņā ar IV pielikumu),
            
            
               (3)Wd,ic ir svēruma faktors, ko izsaka procentos no tehniskās sfēras skaitļa d attiecībā pret ietekmes kritērija skaitli ic;
            
            
               (e)viedgatavības atzīmes attiecībā uz trim būtiskajām funkcionalitātēm, kas minētas Direktīvas 2010/31/ES Ia pielikuma 2. punktā, proti, SRf, nosaka, izmantojot saskaņā ar III pielikumu paredzētos svēruma faktorus, pēc formulas 
            
            
               
                  
            
            
               kur:
            
            
               (1)M ir kopējais ietekmes kritēriju skaits (saskaņā ar II pielikumu),
            
         
         
            
               (2)Wf(ic) ir svēruma faktors, ko izsaka procentos no ietekmes kritērija skaitļa ic attiecībā uz būtisko funkcionalitāti f saskaņā ar III pielikumu, 
            
            
               (3)SRic ir viedgatavības atzīme attiecībā uz ietekmes kritērija skaitli ic;
            
            
               (f)kopējo viedgatavības atzīmi SR var aprēķināt kā būtisko funkcionalitāšu viedgatavības atzīmju svērto summu pēc formulas
            
            
               
                  
            
            
               kur:
            
            
               (1)SRf ir būtiskās funkcionalitātes f viedgatavības atzīme,
            
            
               (2)Wf ir būtiskās funkcionalitātes f svars kopējo viedgatavības atzīmju aprēķinā, un Wf = 1;
            
            
               (g)tehnisko sfēru viedgatavības atzīmes attiecībā uz katru ietekmes kritēriju SRd,ic var aprēķināt pēc formulas 
            
            
               
                  
            
            
               kur:
            
            
               (1)I(d,ic) ir sfēras skaitļa d atzīme attiecībā uz ietekmes kritēriju ic,
            
            
               (2)Imax(d,ic) ir sfēras skaitļa d maksimālā atzīme attiecībā uz ietekmes kritērija skaitli ic.
            
            
               II PIELIKUMS 
                  Viedgatavības ietekmes kritēriji
            
            
               Viedgatavības ietekmes kritēriji, kas apskatīti pie I pielikumā izklāstītā aprēķina protokola, ir šādi:
            
            
               (a)energoefektivitāte,
            
            
               (b)uzturēšana un kļūmju prognozēšana,
            
            
               (c)komforts,
            
            
               (d)ērtība,
            
            
               (e)veselība, labklājība un piekļūstamība,
            
            
               (f)iemītnieku informēšana,
            
         
         
            
               (g)enerģētiskā elastība un uzkrāšana.
            
            
               III PIELIKUMS 
                  Ietekmes kritēriju svērums attiecībā uz būtiskajām funkcionalitātēm
            
            
               1.Katru šīs regulas II pielikumā uzskaitīto ietekmes kritēriju ņem vērā tikai attiecībā uz vienu vienīgu no trim būtiskajām funkcionalitātēm, kā izklāstīts no 2. līdz 4. punktam. Attiecībā uz katru būtisko funkcionalitāti dalībvalstis nosaka relevanto ietekmes kritēriju attiecīgos svēruma faktorus. 
            
            
               2.Būtiskajai funkcionalitātei “energosniegums un funkcionēšana” relevantie ietekmes kritēriji ir “energoefektivitāte” un “uzturēšana un kļūmju prognozēšana”.
            
            
               3.Būtiskajai funkcionalitātei “reaģēšana uz lietotāju vajadzībām” relevantie ietekmes kritēriji ir “komforts”, “ērtība”, “iemītnieku informēšana” un “veselība, labklājība un piekļūstamība”.
            
            
               4.Būtiskajai funkcionalitātei “enerģētiskā elastība” relevantais ietekmes kritērijs ir “enerģētiskā elastība un uzkrāšana”.
            
            
               IV PIELIKUMS 
                  Tehniskās sfēras
            
            
               Viedgatavības tehniskās sfēras, kas apskatītas pie šīs regulas I pielikumā izklāstītā aprēķina protokola, ir šādas:
            
            
               (a)apsilde,
            
            
               (b)dzesēšana,
            
            
               (c)mājsaimniecības karstā ūdens apgāde;
            
            
               (d)ventilācija;
            
            
               (e)apgaismojums,
            
            
               (f)dinamiskas ēkas norobežojošās konstrukcijas;
            
            
               (g)elektroenerģija;
            
            
               (h)elektrotransportlīdzekļu uzlāde;
            
            
               (i)monitorings un kontrole.
            
            
               V PIELIKUMS 
                  Tehnisko sfēru svērumi
            
            
               1.Katra tehniskā sfēra tiek izsvērta attiecībā uz katru ietekmes kritēriju, un svēruma faktori raksturo to, kā tehniskā sfēra iespaido ietekmes kritēriju.
            
            
               2.Tehnisko sfēru svēruma faktorus izsaka procentos, un attiecībā uz katru ietekmes kritēriju tehnisko sfēru svēruma faktoru summa ir vienāda ar 100 %.
            
         
         
            
               3.Piešķirot svēruma faktorus tehniskajām sfērām, standarta pieejas pamatā ir šādi elementi:
            
            
               (a)tehnisko sfēru “apsilde”, “dzesēšana”, “mājsaimniecības karstā ūdens apgāde”, “ventilācija”, “apgaismojums” un “elektroenerģija” svēruma faktoriem — klimatiskās zonas energobilance, kā arī ietekmes kritēriji “energoefektivitāte”, “uzturēšana un prognozēšana” un “enerģētiskā elastība un uzkrāšana”;
            
            
               (b)visos pārējos gadījumos — svēruma faktori, kas ir vai nu fiksēti, vai vienlīdzīgi sadalīti.
            
            
               4.Dalībvalstis definē klimatiskās zonas, ko vajadzības gadījumā izmanto svēruma faktoru noteikšanā. Šajā nolūkā dalībvalstis var izmantot attiecīgus Savienības norādījumus, ja tādi ir.
            
            
               5.Tehnisko sfēru svēruma faktori attiecībā uz dažiem ietekmes kritērijiem var atšķirties dzīvojamām un nedzīvojamām ēkām.
            
            
               6.Dalībvalstis definē svēruma faktorus; šajā nolūkā tās tiek aicinātas izmantot Savienības norādījumus, ja tādi ir pieejami. Tāpat tās var ņemt vērā arī klimata pārmaiņu iespējamo ietekmi.
            
            
               VI PIELIKUMS 
                  Viedgatavo pakalpojumu katalogs
            
            
               1.Nolūkā aprēķināt viedgatavības atzīmes saskaņā ar I pielikumā izklāstīto metodiku, dalībvalstis dara pieejamu vismaz vienu viedgatavo pakalpojumu katalogu, kas ekspertiem jāizmanto viedgatavo pakalpojumu identificēšanai un novērtēšanai.
            
            
               2.Viedgatavo pakalpojumu katalogā ir saraksts ar viedgatavajiem pakalpojumiem, kas ņemami vērā, aprēķinot viedgatavības atzīmi, saistītie funkcionalitātes līmeņi un ietekmes kritēriju attiecīgās atsevišķās atzīmes.
            
            
               3.Viedgatavo pakalpojumu katalogu sastādīšanā un pēcākā atjaunināšanā tiek ņemts vērā viedgatavo tehnoloģiju pašreizējais attīstības līmenis.
            
            
               4.Dalībvalstis tiek mudinātas sagatavot norādījumus ekspertiem par to, kā visefektīvāk identificēt un novērtēt viedgatavos pakalpojumus, tostarp izmantojot attiecīgus Savienības norādījumus, ja tādi ir pieejami.
            
            
               5.Dalībvalstis var nolemt darīt pieejamus vairākus viedgatavo pakalpojumu katalogus, piemēram, atšķirīgiem ēku tipiem.
            
            
               VII PIELIKUMS 
                  Standarta aprēķina procesa iespējama pielāgošana
            
            
               1.Lai nepieļautu, ka ēka vai ēkas daļa saņem nepelnīti zemu vērtējumu, dažus viedgatavos pakalpojumus drīkst neiekļaut viedgatavības atzīmju aprēķinā, ja šie pakalpojumi nav konkrētajai ēkai vai ēkas daļai relevanti.
            
            
               2.Dalībvalstis definē, kādos apstākļos šādi pielāgojumi ir relevanti un pieļaujami.
            
            
               3.Tos tehnisko sfēru svēruma koeficientus, kuru standarta aprēķinā tiktu izmantota (klimatiskās) energobilances pieeja, var aprēķināt, par pamatu ņemot patēriņu, kas novērtēts attiecīgās ēkas vai ēkas daļas energoefektivitātes sertifikāta piešķiršanas procesā.
            
            
               VIII PIELIKUMS 
                  Viedgatavības vērtējums
            
            
               1.Viedgatavības vērtējumu izsaka, par pamatu ņemot septiņas viedgatavības klases, no vislielākās viedgatavības līdz vismazākajai.
            
            
               2.Katra viedgatavības klase atbilst kādam no šādiem viedgatavības kopējo atzīmju diapazoniem: 90 – 100 %; 80 – 90 %; 65 – 80 %; 50 - 65 %; 35 – 50 %; 20 – 35 %; < 20 %.
            
            
               IX PIELIKUMS 
                  Viedgatavības indikatora sertifikāta saturs
            
         
         
            
               Viedgatavības indikators atspoguļo un galalietotājam nodod šādu informāciju:
            
            
               (a)sertifikāta unikālais identifikators,
            
            
               (b)sertifikāta izdošanas un beigu datums,
            
            
               (c)informatīvs teksts, kurā izskaidrots viedgatavības indikatora tvērums, jo īpaši saistībā ar energoefektivitātes sertifikātiem,
            
            
               (d)vispārīga informācija par ēku vai ēkas daļu (ēkas vai ēkas daļas tips, platība, būvniecības gads un, ja tas ir relevanti, renovācijas gads, atrašanās vieta),
            
            
               (e)ja šī informācija ir pieejama — ēkas vai ēkas daļas energoefektivitātes klase, kas norādīta derīgā energoefektivitātes sertifikātā,
            
            
               (f)ēkas vai ēkas daļas viedgatavības klase,
            
            
               (g)fakultatīvi — ēkas vai ēkas daļas kopējā viedgatavības atzīme,
            
            
               (h)viedgatavības atzīmes atbilstīgi trīs būtiskajām funkcionalitātēm, kas norādītas šīs regulas I pielikumā,
            
            
               (i)viedgatavības atzīme attiecībā uz katru ietekmes kritēriju,
            
            
               (j)fakultatīvi — katras tehniskās sfēras atzīme attiecībā uz katru ietekmes kritēriju,
            
            
               (k)ja iespējams — pieejamā informācija par savienojamību, jo īpaši to, vai ir pieejama ātrdarbīgiem sakariem gatava ēkas fiziskā infrastruktūra, piemēram, ar brīvprātīgo marķējumu "gatavs platjoslai",
            
            
               (l)ja iespējams — pieejamā informācija par sadarbspēju, sistēmu kiberdrošību un datu aizsardzību, attiecīgā gadījumā arī par atbilstību kopīgi pieņemtiem standartiem, un informācija par saistītajiem riskiem,
            
            
               (m)informatīvs teksts, kurā izskaidrots, ka sertifikāts atspoguļo viedgatavību sertifikāta izdošanas brīdī un ka jebkādas būtiskas ēkas un tās sistēmu izmaiņas ietekmētu viedgatavību, tāpēc būtu jāatjaunina sertifikātā sniegtā informācija,
            
            
               (n)fakultatīvi — ieteikumi, kā uzlabot ēkas vai ēkas daļas viedgatavību, attiecīgā gadījumā ņemot vērā tās vēsturiskā mantojuma vērtību,
            
            
               (o)fakultatīvi — papildu informācija par pieņēmumiem, kas izdarīti atzīmju aprēķinā, piemēram, ietekmes kritēriju svēruma faktori, kuri izmantoti, aprēķinot viedgatavības atzīmes būtiskajām funkcionalitātēm.